Juorukellot
Liisa ja Kaisa ne kahvia joivat
 Pirtissä ääressä pöydän
 Liisan mielessä mietteet soivat
 Mistä mä juttuja löydän.

 Se Heiskalan Kalle kuulu riijailevan
 Sitä Jussilan piika Liisaa
 Näky Kaisa taas kahvia kaatelevan
 Kyllä viisikin kuppia piisaa.

 Suur’ kiitos Kaisa sun kahvistas
 Siitä sain mä intoa uutta
 En koskaan ole minä juonutkaan
 Vielä enempää kuppia kuutta!

 Siitä Kallesta aijoin puhua
 Millä elättää sekin akkaa
 Kun kesällä tukkia uittelee
 Ja talvella kotona makaa.

 Se Kujansuun Maija kuuluu olevan
 Tuonne Mattilaan maitovelkaa
 Vielä neulomakoneita ostelee
 Millä vaan se ne maksaa meinaa!

 No nythän se Mikkolan piika-Maikki
 Jo taasen lapsen laitti
 Ja kehtaa ruoja vielä sanoa,
 Että isä on Ylitalon Antti!

 Hyi sellaista piikaretkaletta
 Nyt siivo Antti naisi!
 Kun ihmisiäkin muijakseen
 Saisi rikas ja komia Antti.

 Ja viime pyhänä se kuulutettiin
 Naimisiin Loikkarin Miina
 On siinäkin miehellä elättää
 Kun ei sillä mikään piisaa.

 Se Alaperän Jaska kuulu hyväillen
 Sitä Tuomelan Matin muijaa
 Ne kuuluvat yhdessä kävelleen
 Niin se jutteli Pukkisen Maija.

 Jo kuoli se jumalaton Muikkulan Kalle
 Ja senkin perkele otti!
 Ei käynyt kirkossa ripillä
 Oli sellainen syntikotti.

 Ja nythän ne kuuluvat perustavan
 Sitä työväenliittoa tänne
 Oi kuulkaa, älkää päästäkö
 Sinne poikia tyttäriänne!

 Ne kuuluvat maailman mullistavan
 Ihan nurin ja mullin mallin
 Ja pastori sano niiden tappavan
 Sekä hänet että vallesmannin.

 Ne tahtovat muijatkin yhteiseksi
 Ja omaisuudet jakaa
 Että saisivat lapsia tehdä vaan
 Ja laiskana pankolla makaa!

 Sen vallan mä olin unhottaa
 Kuinka haukku sun Mattilan Maija
 Ja sinua kun tahdoin mä puolustaa
 Niin se riivattu tempasi nuijan.

 Suur’ kiitos Kaisa sun kahvistas
 Sua kylällä kehua koitan
 Nyt täytyy mun joutua Mattilaan
 Siellä taasen mä suutani soitan.

 Äläs mene vielä Liisa me laulamme
 Nyt yhdessä ”Sionin virren”
 – Katos! Tuollahan menee se Siltalan Matti
 Joka Pertiltä varasti hirren!

 No hyvästi vaan! Kuule Kaisa kulta
 Mennääks’ huomen’ kirkkoon!
 ”Vaikkapa vaan! Siellä kuulla saa
 Ketä riijaa se Muttilan Pirkko.